Solidariteit Kommentaar – 31 Oktober 2018 - Solidariteit WêreldSolidariteit Wêreld
Tuis › Nuuskantoor › Solidariteit Kommentaar – 31 Oktober 2018
Solidariteit Kommentaar – 31 Oktober 2018
Woensdag | 31 Oktober | 2018
Vandag in die nuus: "Strenger wette nodig om kerke te reguleer" – via Netwerk24
Solidariteit se mening:
Die regering moet nie by kerke ook nog inmeng nie. Die regering bepaal en beheer reeds so baie aspekte van ons lewens. Kerke is gemeenskapsorganisasies en gemeenskappe moet self kan besin oor godsdienstige, morele en sosiale sake.
Pogings soos hierdie verneder Suid-Afrikaners verder, want dit sê weereens dat hulle nie vir hulleself kan dink nie en dat hulle die staat benodig om dit namens hulle te doen.
Natuurlik is die Omotoso-saak haglik, maar die regering gebruik dit net om 'n voet in die deur te kry en om vir kerke te begin voorskryf wat hulle mag en nie mag doen nie.
Dit wys weereens watter klug instellings soos die Kommissie vir die Bevordering en Beskerming van die Regte van Kultuur-, Godsdiens-, en Taalgemeenskappe (CRL Commission) is. Net soos die Suid-Afrikaanse Menseregtekommissie (SAMRK) het hulle nie ten doel om burgers en gemeenskappe te beskerm teen staatsinmenging nie, hulle soek eerder net gapings vir die staat om beheer te neem oor elke sfeer van ons lewens.
Volgens Morné Malan, senior navorser by die Solidariteit Navorsingsinstituut (SNI), kan die publiek telkens, waar hulle in instellings se name of in wetgewing die woord "regte" lees, sommer daardie woord met "regulering" vervang, want dit sal veel nader aan die werklikheid wees.